'n Nuwe Begin – AP Kerk Moot Sentraal
January 5, 2021 APK MootSentraal
So het 2020 gekom en gegaan. Dit was inderdaad 'n moeilike jaar. Dit het gevoel die hoogtepunte was laer en die laagtepunte hoër!
Die wêreld was so vol drama! Die gewone skokke van elke dag was meer intens. Die Corona-virus, plaasmoorde en aanrandings het nuusgebeure oorheers. En dit oorheers tans nogsteeds die nuusgebeure. En dit is alles so uitputtend.
Die jaar wat verby is wil nie een van ons weer oorhê nie en is bly dis verby.
Ons het almal hierdie nuwe skof ingegaan met ons eie benadering, sommige met blymoedigheid, omdat hulle uit ervaring van die vorige jaar rede sien tot blymoedigheid, ander met huiwering, omdat die toekoms duister is, en elke skrede 'n waagstuk; sommige met oormoed omdat hulle nie so vêr sien soos hulle naaste nie, ander met stille hoop en 'n vertroue wat gebou is op die dieper ervaring van die gees wat die vermoë het om te verwerk wat hy ervaar.
Ons almal moet die paadjie loop, en dit is goed om te onthou dat dit nie 'n nuwe pad is wat ons bewandel het waar ons die oue van verlede jaar afgesluit het nie. Die pad is nog dieselfde pad, al het ons in hom 'n baken gestel – die baken dui maar 'n uitspanplek aan, en nie 'n bestemming nie.
Wat dan vir ons voorlê aan lief en leed, het reeds sy wortels gehad in 'n bodem waar ons reeds ons spore gelaat het. Baie van wat oor ons gaan kom in die skof wat voorlê, is slegs die vrugte van die saad wat ons gesaai het, alleen of saam met ander, ten goede of ten kwade, onverskillig en onbedagsaam, of voorbedag en doelgerig. Baie ander dinge wat vir ons voorlê, as enkelinge of as groep en as volk, is die vrugte van saad wat deur ander hande gesaai is, op ander akkers. Dit mag 'n nuttige en diensbare vrug lewer, of 'n distel of onkruid wat wyer sprei as die akker waarop hy gesaai is. Ons weet nie waarin ons gaan loop nie, ons ken nie die slaggate voor , die opdraandes, die steiltes, die gevaarlike drif of die onbegaanbare rivier nie. Maar ons dra darem altyd saam met ons 'n lig op ons pad en 'n lamp voor ons voete, en saam met ons beweeg dit en verlig dit, as ons dit brandende hou met die olie van 'n bedrywige en werksame gees, en met die geloof en die hoop en die liefde wat die erflating is van hulle wat in die leer van die liefde grootgeword het.
Want sonder die geloof in God kan ons die donkerte nie in nie, omdat ons lamp maar floutjies skyn as die olie ontbreek. Sonder die hoop sien ons die donker wolke wat oor ons kom, slegs as die draers van die storm en sy geweld, en ons vergeet dat hy die lewegewende water in sy skoot hou. En sonder liefde is ons nie meer 'n vonk van die ewige vlam wat die liefde self is en moet ons op die klein krag staatmaak teen wat selfs vir die sterkstes oorweldigend is as hulle krag nie van elders geput word nie. Laat dit dan die olie van ons lamp wees in die donker ure: geloof en hoop en liefde. Laat ons dan vasberade wees dat die vonk, wat ons ontvang het uit die vlam, eendag wanneer ons die einde van die trek bereik, nie swakker nie, maar sterker sal terugkeer na sy bron.
DRIE wense wat ek graag met u wil deel in hierdie nuwejaar is:
Mag jy en jou familie/vriende 'n gesonde, rustige, gemaklike en ontspanne jaar beleef.
Mag die oomblikke saam met jou familie en vriende werklikwaar aangenaam en vol liefde en waardering vir mekaar wees. Mag jou oomblikke van rus en privaatheid meer word. Mag jou Geloof versterk word deur die Heilige Gees se hulp.
Mag jy 'n beter werksjaar beleef.
My wens is dat jy minder konflik, spanning en onnodige drama sal ervaar. Ek hoop jy bou goeie verhoudinge met jou kollegas en vennote. Ek bid dat jou kliënte jou vir jou harde werk sal waardeer en beloon. Mag jy sommer baie werksbevrediging ervaar.
Mag ons land en ons wêreld 'n beter jaar beleef.
Mag korrupsie en leuens deur diens en waarheid vervang word.
Mag misdaad vasgevat word. Mag jy en jou dierbares veilig en gelukkig in julle huise, motors en omgewings voel.